CELEX: 32005D0843
Language: hu
Date: 2005-11-08 00:00:00
Title: 2005/843/EK: A Tanács határozata ( 2005. november 8. ) az Európai Közösséget létrehozó szerződés 104. cikkének (7) bekezdésével összhangban tett  2005. március 8 -i tanácsi ajánlás eredményeként Magyarország által foganatosított intézkedések elégtelenségének a Szerződés 104. cikkének (8) bekezdésével összhangban történő megállapításáról

30.11.2005   
            
            
               HU
            
            
               Az Európai Unió Hivatalos Lapja
            
            
               L 314/18
            
         
      A TANÁCS HATÁROZATA
   
   (2005. november 8.)
   az Európai Közösséget létrehozó szerződés 104. cikkének (7) bekezdésével összhangban tett 2005. március 8-i tanácsi ajánlás eredményeként Magyarország által foganatosított intézkedések elégtelenségének a Szerződés 104. cikkének (8) bekezdésével összhangban történő megállapításáról
   (2005/843/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 104. cikke (8) bekezdésére,
   tekintettel a Bizottság ajánlására,
   mivel:
   
               (1)
            
            
               A Szerződés 104. cikke értelmében a tagállamoknak a túlzott költségvetési hiány elkerülésére kell törekedniük.
            
         
               (2)
            
            
               A Stabilitási és Növekedési Paktum a költségvetési egyensúly célkitűzésén alapul, az árstabilitás és az erős, fenntartható, munkahelyteremtéshez vezető növekedés eszközeként. A Stabilitási és Növekedési Paktum magában foglalja a túlzott hiány esetén követendő eljárás végrehajtásának felgyorsításáról és pontosításáról szóló, 1997. július 7-i 1467/97/EK tanácsi rendeletet (1), amelyet a túlzott államháztartási hiány gyors korrekciójának további elősegítése érdekében fogadtak el.
            
         
               (3)
            
            
               Az amszterdami Európai Tanács Stabilitási és Növekedési Paktumról szóló, 1997. június 17-i állásfoglalása (2) ünnepélyesen felkéri valamennyi részes felet – azaz a tagállamokat, a Tanácsot és a Bizottságot – a Szerződés, valamint a Stabilitási és Növekedési Paktum szigorú és időben történő végrehajtására.
            
         
               (4)
            
            
               A 2004. július 5-i 2004/918/EK tanácsi határozatban a 104. cikk (6) bekezdésével összhangban a Tanács úgy határozott, hogy Magyarország túlzott költségvetési hiánnyal rendelkezik (3).
            
         
               (5)
            
            
               A Szerződés 104. cikkének (7) bekezdésével és az 1467/97/EK tanácsi rendelet 3. cikkének (4) bekezdésével összhangban a Tanács 2004. július 5-én elfogadott egy a magyar hatóságoknak címzett ajánlást (4) is, amelyben felszólítja őket, hogy a túlzott költségvetési hiányt a lehető legrövidebb időn belül szüntessék meg, valamint foganatosítsanak középtávú intézkedéseket annak megvalósítása érdekében, hogy 2008-ra a hiányt hiteles és fenntartható módon a GDP kevesebb mint 3 %-ára csökkentsék, a hatóságok által benyújtott, és a Tanács 2004. július 5-i véleményében (5) megerősített konvergenciaprogramban meghatározott költségvetési hiánycsökkentő korrekciós pályával összhangban. Ezen ajánlás a magyar kormány számára 2004. november 5-ét jelölte ki határidőül a GDP 4,1 %-át kitevő eredeti 2005. évi tervezett költségvetési hiány megvalósításának érdekében tervezett hatékony intézkedések foganatosítására.
            
         
               (6)
            
            
               A Szerződés 104. cikkének (8) bekezdésével összhangban a Tanács a bizottsági ajánlás alapján 2005. január 18-án elismerte, hogy Magyarország a 2004. november 5-i határidőig számos intézkedést hozott a 2004. és 2005. évi államháztartási hiány csökkentésére. Azonban úgy ítélte meg, hogy azok nem elégségesek a célok eléréséhez, és nem tennék lehetővé a 2004. májusi magyar konvergenciaprogram tervezett korrekciós pályájától való eltérés elkerülését. Ezen túlmenően úgy ítélte meg, hogy a kormánynak a túlzott költségvetési hiány 2008-ra történő korrekciójára irányuló kötelezettségvállalását a további költségvetési konszolidáció határozott intézkedéseivel és a strukturális reformok eltökéltebb folytatásával kell megerősíteni. Mindezt figyelembe véve a Tanács úgy határozott, hogy Magyarország 2004. november 5-ig nem hozott hatékony intézkedéseket a 2004. július 5-i ajánlást követően.
            
         
               (7)
            
            
               A Szerződés 104. cikkének (7) bekezdésével és az 1467/97/EK tanácsi rendelet 3. cikkének (4) bekezdésével összhangban a Tanács 2005. március 8-án elfogadott egy második ajánlást (6), amelyet a magyar hatóságoknak címzett, felszólítva őket, hogy a túlzott költségvetési hiányt a lehető legrövidebb időn belül szüntessék meg, valamint hogy foganatosítsanak középtávú intézkedéseket annak megvalósítása érdekében, hogy 2008-ra a hiányt hiteles és fenntartható módon a GDP kevesebb mint 3 %-ára csökkentsék, a magyar hatóságok által 2004 decemberében benyújtott, és a Tanács 2005. március 8-i véleményében megerősített aktualizált konvergenciaprogramban meghatározott költségvetési hiánycsökkentő korrekciós pályával összhangban. Ezen ajánlás többek között 2005. július 8-át jelölte ki határidőül a magyar kormány számára a GDP 3,6 %-át kitevő 2005. évi tervezett hiány megvalósításának érdekében tervezett hatékony intézkedések foganatosítására (7).
            
         
               (8)
            
            
               A Bizottság 2005. július 13-án Magyarországról szóló közleményt fogadott el. A rendelkezésre álló információk alapján – amelyek többek között a kormány által márciusban és júniusban elhatározott, a GDP 1,5 %-át kitevő, a csúszásokat kiigazító intézkedésekre és a magyar kormány szükség esetén további intézkedésekre irányuló szilárd kötelezettségvállalására vonatkoztak – megállapítja, hogy a magyar hatóságok hatékony lépéseket tettek a 2005. július 8-i határidőig, habár a helyzet továbbra is ingatag, és a jövőben további intézkedésekre lesz szükség.
            
         
               (9)
            
            
               Az alábbi újabb fejlemények azonban azt támasztják alá, hogy a magyar hatóságok intézkedései nem elégségesek:
               
                           —
                        
                        
                           A tanácsi ajánlásban szereplő (és a 2004. decemberi aktualizált konvergencia-programról szóló 2005. márciusi tanácsi véleményben jóváhagyott), a GDP 3,6 %-át kitevő 2005. évi célkitűzés távolról sem érhető el, és a kormány a korábbi kötelezettségvállalásai ellenére úgy határozott, hogy nem tesz korrekciós lépéseket; ezt megerősíti a magyar hatóságoknak a túlzott költségvetési hiány esetén követendő eljárásra vonatkozó 2005. szeptember 20-i felülvizsgált értesítése, amelyben 2005-re a GDP 6,1 %-át kitevő hiány szerepel. A 2005. évi eredmény további (különösen a kiadási oldalon várható) csúszások esetén tovább romlik, ha azokat sem egyenlítik ki korrekciós intézkedésekkel. Az értesítés szerint az adósság GDP-hez viszonyított aránya 2005-ben a 60 %-os küszöb alatt marad (57,1 %).
                        
                     
                           —
                        
                        
                           Az aktualizált konvergenciaprogramban és a 2005. március 8-án elfogadott tanácsi ajánlásban lévő, 2006-ra szóló, a GDP 2,9 %-át kitevő célkitűzéstől elálltak a hatóságok. A 2006. évre vonatkozó költségvetési tervezetben lévő, lényegesen magasabb, a GDP 5,2 %-át kitevő új célkitűzés (8) teljesülése a kiadások jelentős csökkentése hiányában nem biztos, mivel a tervezett adóreform a GDP 1,1 %-ával csökkenteni fogja a bevételeket, és az újonnan elfogadott 2006. évi költségvetés-tervezet nem tartalmaz a kiadásokat jelentősen csökkentő átfogó strukturális intézkedéseket.
                        
                     
                           —
                        
                        
                           Az adócsökkentések végrehajtása különösen 2006-ban ellentétben áll a Tanács ajánlásával, amely szerint bárminemű adócsökkentés időzítését és végrehajtását a 2004. decemberében benyújtott aktualizált konvergenciaprogram tervezett hiányainak várható elérésétől kell függővé tenni.
                        
                     
                           —
                        
                        
                           A magyar kormány részéről tervezett és a 2005. március 8-i tanácsi ajánlásban jóváhagyott korrekciós pályától – amelynek célja a túlzott költségvetési hiány 2008-ig történő korrekciója – való 2005-ös és 2006-os lényeges eltérés kérdésessé teszi, hogy hiteles-e a korrekció megvalósítása, és a strukturális reformok lassú előrehaladásával együtt veszélyezteti a makrogazdasági egyensúlyhiány terén szükséges javulást.
                        
                     
         
               (10)
            
            
               Az Európai Tanács Stabilitási és Növekedési Paktumról szóló állásfoglalásával összhangban Magyarország hozzájárult a 2005. március 8-i tanácsi ajánlás közzétételéhez,
            
         ELFOGADTA EZT A HATÁROZATOT:
   1. cikk
   A Tanács 2005. március 8-i ajánlását követően Magyarország nem foganatosított elégséges intézkedéseket.
   2. cikk
   Ennek a határozatnak a Magyar Köztársaság a címzettje.
   
      Kelt Brüsszelben, 2005. november 8-án.
      
         
            a Tanács részéről
         
         
            az elnök
         
         G. BROWN
         
      
   
   
      (1)  HL L 209., 1997.8.2., 6. o. Az 1056/2005/EK rendelettel (HL L 174., 2005.7.7., 5. o.) módosított rendelet.
   
      (2)  HL C 236., 1997.8.2., 1. o.
   
      (3)  http://ue.eu.int/ueDocs/cms_Data/docs/pressData/en/ecofin/81342.pdf#page=8 (HL L 389., 2004.12.30., 27. o.)
   
      (4)  http://register.consilium.eu.int/pdf/en/04/st11/st11218.en04.pdf#page=2
   
      (5)  http://register.consilium.eu.int/pdf/en/04/st11/st11194.en04.pdf#page=2
   
      (6)  http://europa.eu.int/comm/economy_finance/about/activities/sgp/edp/com_ass_hu_22_dec_en.pdf
   
      (7)  A GDP 3,8 %-át kitevő korábbi célkitűzéshez képest az eltérés arra vezethető vissza, hogy a második pilléres nyugdíjrendszer-hozzájárulás GDP 0,2 %-kal növekedett a 2005. márciusi költségvetési értesítésben.
   
      (8)  Ebben szerepel a katonai repülőgépek vásárlásának egységes számbavétele, ami 2006-ban a GDP 0,5 %-ával növeli a GDP 4,7 %-át kitevő bejelentett új költségvetési hiánycélkitűzést.